የሀዋሳ ኢንዱስትሪ ፓርክ በይፋ ስራ ጀመረ
የሀዋሳ ኢንዱስትሪ ፓርክ ስራ መጀመር ጠቅላይ ሚኒስትር ኃይለማርያም ደሳለኝ በተገኙበት በዛሬው እለት በይፋ ተበስሯል።የኢንዱስትሪ ፓርኩ ጠቅላይ ሚኒስትር ሃይለማርያም ደሳለኝን ጨምሮ፤ ከፍተኛ የመንግስት ባለስልጣናት፣ የተለያዩ ኩባንያ ተወካዮችና ጥሪ የተደረገላቸው እንግዶች በተገኙበት በዛሬው እለት በይፋ ስራ ጀምሯል።ፓርኩ በዓመት 1 ቢሊየን የአሜሪካ ዶላር የውጭ ምንዛሪ እንደሚያስገኝ የሚጠበቅ ሲሆን፥ ይህን እቅዱን ከ18 እስከ 24 ባሉት ወራት ውስጥ ያሳካል ነው የተባለው።በ3 ሚሊየን ካሬ ሜትር መሬት ላይ ያረፈው ፓርክ እስካሁን ባለው ሂደት ለ10 ሺህ ዜጎች የስራ እድል ፈጥሯል።በሙሉ አቅሙ ወደ ስራ ሲገባም ለ60 ሺህ ዜጎች የስራ እድል ይፈጥራል ተብሎ ይጠበቃል።የፓርኩ የምርት ሂደት የአካባቢ ደህንነትን መሰረት ያደረገ በመሆኑ ምንም አይነት የፋብሪካ ፍሳሽ ከግቢው እንደማይወጣ የኢንዱስትሪ ፓርኮች ልማት ኮርፖሬሽን ገልጿል።ለዚህ እንዲረዳም በቀን 11 ሚሊየን ሊትር ዘመናዊ ቆሻሻ ማጣሪያ መገንባቱም ተገልጿል።ቴክኖሎጂው በዚህ መልኩ ከሚጣራው ውሃ ውስጥ ከ90 በመቶ በላይ የሚሆነውን መልሶ መጠቀም የሚያስችል መሆኑም ነው የተጠቀሰው።የውሃ ማጣሪያ ቴክኖሎጂው የአካባቢ ብክለትን በመከላከል ውድ የሆነውን የውሃ ሃብት መጠቀም ያስችላልም ተብሏል።በተያያዘ የሀዋሳ ኢንዱስትሪ ፓርክ ከምርት በተጓዳኝ ከአካባቢው ማህበረሰብ ጋር ይበልጥ የሚያስተሳስር የማህበረሰብ ሬዲዮ ጣቢያ ስርጭቱን ጀምሯል።የፓርኩ የመጀመሪያ ምዕራፍ ግንባታ ባለፈው አመት ሃምሌ ወር የተጠናቀቀ ሲሆን፤ ባለሃብቶችን የመለየትና የመመልመል እንዲሁም የሰው ሃይል ምልመላና ቅጥር ሲካሄድ ቆይቷል።ከዚያ ወዲህ ባሉት ጊዜያትም 18 ኩባንያዎች ወደ ፓርኩ የገቡ ሲሆን፥ ስድስቱ ምርቶቻቸውን ወደ ውጪ መላክ ጀምረዋል፡፡ዛሬ በሚካሄደው የፓርኩ ይፋዊ የመክፈቻ ስነ ስርዓት ላይም የፓርኩ 2ኛ ምዕራፍ ግንባታ የመሰረት ድንጋይ ይቀመጣል-(ኤፍ ቢ ሲ) ።